ПАГАДНЕННЕ
аб электронным гандлі таварамі 
ў Еўразійскім эканамічным саюзе


Дзяржавы – члены Еўразійскага эканамічнага саюза, якія далей называюцца дзяржавамі-членамі,
грунтуючыся на Дагаворы аб Еўразійскім эканамічным саюзе ад 29 мая 2014 года (далей – Дагавор),
пацвярджаючы намер развіваць эканамічнае супрацоўніцтва і гандлёва-эканамічныя сувязі,
прызнаючы важную ролю і значэнне ўзаемнага электроннага гандлю таварамі ў забеспячэнні функцыянавання ўнутранага рынку Еўразійскага эканамічнага саюза (далей – Саюз) і развіцці эканомік яго дзяржаў-членаў,
імкнучыся з гэтай мэтай забяспечыць умовы для развіцця і ажыццяўлення ўзаемнага электроннага гандлю таварамі, а таксама для абароны правоў удзельнікаў электроннага гандлю таварамі ў Саюзе,
жадаючы вызначыць правілы арганізацыі і ажыццяўлення ўзаемнага электроннага гандлю таварамі ў Саюзе,
грунтуючыся на прынцыпах недыскрымінацыі ўдзельнікаў узаемнага электроннага гандлю таварамі ў Саюзе,
пагадзіліся з наступным:
Артыкул 1
Прадмет і сфера прымянення Пагаднення
1. Гэта Пагадненне накіравана на рэгуляванне прадпрымальніцкай дзейнасці, якая ажыццяўляецца прафесійнымі ўдзельнікамі электроннага гандлю на ўнутраным рынку Саюза, па прапанове і (або) рэалізацыі тавару спажыўцу дыстанцыйным спосабам з выкарыстаннем інфармацыйна-тэлекамунікацыйнай сеткі «Інтэрнэт» (далей – узаемны электронны гандаль таварамі).
Гэта Пагадненне распаўсюджваецца на праваадносіны, звязаныя з узаемным электронным гандлем таварамі, у рамках якіх як мінімум адзін з прафесійных удзельнікаў электроннага гандлю таварамі або спажывец з’яўляецца асобай іншай дзяржавы-члена.
2. Праваадносіны, звязаныя з ажыццяўленнем узаемнага электроннага гандлю таварамі, рэгулююцца таксама Дагаворам, іншымі міжнароднымі дагаворамі і актамі, якія складаюць права Саюза, і заканадаўствам дзяржаў-членаў.
3. Гэта Пагадненне не распаўсюджваецца на праваадносіны, звязаныя з перамяшчэннем тавараў, набытых у рамках электроннага гандлю, праз мытную мяжу Саюза.
Гэта Пагадненне не распаўсюджваецца на біржавы (арганізаваны) гандаль, а таксама на адносіны, звязаныя з продажам каштоўных папер і валютных каштоўнасцей.
Артыкул 2 
Азначэнні
Для мэт гэтага Пагаднення выкарыстоўваюцца паняцці, якія азначаюць наступнае:
«асоба, якая аказвае спадарожныя паслугі» – юрыдычная асоба, зарэгістраваная на тэрыторыі дзяржавы-члена, або фізічная асоба, якая мае пастаяннае месца жыхарства ў дзяржаве-члене, якая ажыццяўляе прадпрымальніцкую дзейнасць (мае права ажыццяўляць прадпрымальніцкую дзейнасць) без утварэння юрыдычнай асобы, а таксама фізічная асоба, зарэгістраваная ў якасці індывідуальнага прадпрымальніка ў адпаведнасці з заканадаўствам дзяржавы-члена, якія аказваюць спадарожныя паслугі;
«нацыянальны аператар электроннага дакументаабароту» – юрыдычная асоба, зарэгістраваная на тэрыторыі дзяржавы-члена, якая адпавядае патрабаванням, устаноўленым заканадаўствам гэтай дзяржавы-члена ў сферы электроннага дакументаабароту, і забяспечвае абмен электроннымі дакументамі, якія валодаюць юрыдычнай сілай;
«аператар электроннай гандлёвай пляцоўкі» – юрыдычная асоба, зарэгістраваная на тэрыторыі дзяржавы-члена, або фізічная асоба, зарэгістраваная ў якасці індывідуальнага прадпрымальніка ў адпаведнасці з заканадаўствам дзяржавы-члена, якія з’яўляюцца ўладальнікамі электроннай гандлёвай пляцоўкі і (або) ажыццяўляюць кіраванне ёю, аказваюць прадаўцам і спажыўцам паслугі, звязаныя з рэалізацыяй тавару з выкарыстаннем электроннай гандлёвай пляцоўкі;
«адкрытыя даныя» – агульнадаступная ў адпаведнасці з заканадаўствам дзяржаў-членаў, міжнароднымі дагаворамі і актамі, якія складаюць права Саюза, інфармацыя, што адносіцца да ажыццяўлення ўзаемнага электроннага гандлю таварамі, якая прадастаўляецца органамі дзяржаўнай улады дзяржаў-членаў або Еўразійскай эканамічнай камісіяй неабмежаванаму колу асоб пры дапамозе размяшчэння яе ў інфармацыйна-тэлекамунікацыйнай сетцы «Інтэрнэт»;
«персанальныя даныя» – любая інфармацыя ў адпаведнасці з заканадаўствам дзяржавы-члена, якая адносіцца прама або ўскосна да фізічнай асобы, якая вызначана або вызначаецца (суб’екта персанальных даных);
«спажывец» – фізічная асоба, якая мае пастаяннае месца жыхарства ў дзяржаве-члене або часова знаходзіцца на яе тэрыторыі, што мае намер набыць ці набывае тавар пры дапамозе інфармацыйна-тэлекамунікацыйнай сеткі «Інтэрнэт» выключна для асабістых (бытавых) патрэб, не звязаных з ажыццяўленнем прадпрымальніцкай дзейнасці;
«прадавец» – юрыдычная асоба, зарэгістраваная на тэрыторыі дзяржавы-члена, або фізічная асоба, якая мае пастаяннае месца жыхарства ў дзяржаве-члене, ажыццяўляе прадпрымальніцкую дзейнасць (мае права ажыццяўляць прадпрымальніцкую дзейнасць) без утварэння юрыдычнай асобы, а таксама фізічная асоба, зарэгістраваная ў якасці індывідуальнага прадпрымальніка ў адпаведнасці з заканадаўствам дзяржавы-члена, якія прапаноўваюць і (або) рэалізуюць тавары спажыўцу ў рамках узаемнага электроннага гандлю таварамі па дагаворы рознічнай куплі-продажу або іншым дагаворы, які прадугледжвае рэалізацыю тавару спажыўцу, самастойна ці з выкарыстаннем паслуг аператара электроннай гандлёвай пляцоўкі;
«прафесійныя ўдзельнікі электроннага гандлю» – прадаўцы, аператары электронных гандлёвых пляцовак;
«спадарожныя паслугі» – паслугі, звязаныя з ажыццяўленнем узаемнага электроннага гандлю таварамі;
«тавар» – рэалізуемыя ў рамках узаемнага электроннага гандлю таварамі лічбавыя тавары, любая рухомая маёмасць, а таксама іншыя рэчы, якія перамяшчаюцца, прыраўнаваныя ў адпаведнасці з заканадаўствам дзяржаў-членаў да рухомай маёмасці;
«упаўнаважаныя органы» – органы дзяржаўнай улады дзяржаў-членаў, якія ажыццяўляюць у адпаведнасці з заканадаўствам дзяржаў-членаў прыняцце і (або) прымяненне мер рэгулявання ўзаемнага электроннага гандлю таварамі, а таксама кантроль за абаротам тавараў і абарону правоў спажыўцоў;
«удзельнікі электроннага гандлю» – прафесійныя ўдзельнікі электроннага гандлю, асобы, якія аказваюць спадарожныя паслугі, і спажыўцы;
«лічбавы тавар» – прадукт, зафіксаваны з дапамогай лічбавых тэхналогій (пераўтвораны ў лічбавы фармат) і прызначаны для рэалізацыі спажыўцу на электроннай гандлёвай пляцоўцы, у тым ліку праграмы і элементы праграм для электронных вылічальных машын (уключаючы створаныя праграмай аўдыявізуальныя выявы), фанаграмы, аўдыявізуальныя творы, мультымедыйныя прадукты і іншыя вынікі інтэлектуальнай дзейнасці. Лічбавы тавар не ўключае ў сябе лічбавыя знакі (токены), віртуальныя (лічбавыя) актывы, лічбавыя фінансавыя актывы, іншыя лічбавыя правы і лічбавыя валюты, якія вызначаюцца ў адпаведнасці з заканадаўствам дзяржавы-члена;
«электронная гандлёвая пляцоўка» – праграмна-апаратны комплекс або інфармацыйна-тэлекамунікацыйная сістэма (у тым ліку сайт або частка сайта ў інфармацыйна-тэлекамунікацыйнай сетцы «Інтэрнэт», праграма для электронных вылічальных машын), якія забяспечваюць магчымасць ажыццяўлення ўзаемнага электроннага гандлю таварамі (у тым ліку з дапамогай размяшчэння прадаўцом прапаноў аб продажы тавару для азнаямлення з імі спажыўца, рэкламы тавару, заключэння дагавора рознічнай куплі-продажу або іншага дагавора, які прадугледжвае рэалізацыю тавару спажыўцу, разлікаў за тавар, арганізацыі дастаўкі тавару спажыўцу).
Іншыя паняцці, якія выкарыстоўваюцца ў гэтым Пагадненні, разумеюцца ў значэннях, вызначаных Дагаворам і міжнароднымі дагаворамі ў рамках Саюза.
Артыкул 3
Ажыццяўленне ўзаемнага электроннага гандлю таварамі
1. У адпаведнасці з палажэннямі Дагавора ў рамках узаемнага электроннага гандлю таварамі забяспечваецца свабоднае перамяшчэнне тавараў і спадарожных паслуг.
2. Спадарожныя паслугі, не ўключаныя ў пералік сектараў (падсектараў) паслуг, у якіх функцыянуе адзіны рынак паслуг у рамках Еўразійскага эканамічнага саюза, за выключэннем фінансавых і транспартных паслуг, уключаюцца ў такі пералік шляхам прыняцця рашэння Вышэйшага Еўразійскага эканамічнага савета ў парадку і на ўмовах, якія ўстаноўлены раздзелам XV Дагавора і Пратаколам аб гандлі паслугамі, заснаванні, дзейнасці і ажыццяўленні інвестыцый (дадатак № 16 да Дагавора).
3. Пастаўка спадарожных фінансавых і транспартных паслуг ажыццяўляецца ў адпаведнасці з Пратаколам па фінансавых паслугах (дадатак № 17 да Дагавора) і Пратаколам аб скаардынаванай (узгодненай) транспартнай палітыцы (дадатак № 24 да Дагавора) адпаведна.
4. З мэтай забеспячэння свабоднага перамяшчэння лічбавых тавараў у рамках узаемнага электроннага гандлю таварамі дзяржавы-члены не ўстанаўліваюць патрабаванні па перадачы зыходнага кода праграмнага забеспячэння або прадастаўленні доступу да яго як умову доступу на свой рынак.
Указанае палажэнне не распаўсюджваецца на ўзаемны электронны гандаль сродкамі крыптаграфічнай аховы інфармацыі.
5. У рамках узаемнага электроннага гандлю таварамі аператары электронных гандлёвых пляцовак прадастаўляюць прадаўцам і таварам якой-небудзь дзяржавы-члена доступ да сваіх паслуг і ажыццяўляюць іх аказанне на ўмовах не менш спрыяльных, чым тыя, што прадастаўляюцца прадаўцам і таварам сваёй або іншай дзяржавы-члена.
Артыкул 4
Рэгуляванне ўзаемнага электроннага гандлю таварамі
1. З мэтай рэгулявання ўзаемнага электроннага гандлю таварамі і забеспячэння правоў і законных інтарэсаў удзельнікаў электроннага гандлю Саветам Еўразійскай эканамічнай камісіі (далей – Камісія) устанаўліваюцца:
а) патрабаванні да прафесійных удзельнікаў электроннага гандлю ў частцы зместу публічнай аферты аб заключэнні дагавора рознічнай куплі-продажу або іншага дагавора, які прадугледжвае рэалізацыю тавару спажыўцу (далей – дагавор), а таксама парадку яе апублікавання і паведамлення аб яе змяненні;
б) патрабаванні да аператараў электроннай гандлёвай пляцоўкі ў частцы парадку апублікавання і паведамлення аб змяненні публічнай аферты аб аказанні імі паслуг прадаўцам;
в) пералік абавязковых да прадастаўлення прафесійнымі ўдзельнікамі электроннага гандлю на момант прапановы тавару да продажу звестак аб гэтым тавары, аб прадаўцу і аператары электроннай гандлёвай пляцоўкі і іншых неабходных звестак;
г) патрабаванні да парадку дасудовага ўрэгулявання спрэчак паміж удзельнікамі электроннага гандлю, у тым ліку на базе таварыстваў абароны правоў спажыўцоў, а таксама прафесійных удзельнікаў электроннага гандлю і іх аб’яднанняў, калі дзейнасць такіх аб’яднанняў не супярэчыць заканадаўству дзяржавы-члена;
д) патрабаванні да інфармавання спажыўца аб ходзе выканання дагавора;
е) умовы вяртання тавару;
ж) умовы і тэрміны вяртання грашовых сродкаў.
2. Саветам Камісіі пры неабходнасці зацвярджаецца пералік крытэрыяў аднясення праграмна-апаратнага комплексу або інфармацыйна-тэлекамунікацыйнай сістэмы (у тым ліку сайта або часткі сайта ў інфармацыйна-тэлекамунікацыйнай сетцы ‹Інтэрнэт», праграмы для электронных вылічальных машын) да электроннай гандлёвай пляцоўкі ў рамках узаемнага электроннага гандлю таварамі.
3. У выпадку рэалізацыі тавару аператарам электроннай гандлёвай пляцоўкі па дагаворы самастойна такі аператар электроннай гандлёвай пляцоўкі з’яўляецца таксама прадаўцом.
4. Камісія фарміруе рэестр тавараў, якія забаронены або абмежаваны да рэалізацыі пры дапамозе інфармацыйна-тэлекамунікацыйнай сеткі «Інтэрнэт» на тэрыторыях дзяржаў-членаў у адпаведнасці з іх заканадаўствам, і размяшчае яго на афіцыйным сайце Саюза ў інфармацыйна-тэлекамунікацыйнай сетцы «Інтэрнэт».
Парадак фарміравання і вядзення ўказанага рэестра зацвярджаецца Камісіяй.
Артыкул 5
Правы спажыўцоў і іх абарона
1. Абарона правоў спажыўцоў ажыццяўляецца дзяржавамі-членамі з улікам асаблівасцей узаемнага электроннага гандлю таварамі на ўзроўні не ніжэйшым, чым гэта прадугледжана для іншых форм гандлю, у адпаведнасці з Дагаворам і заканадаўствам дзяржавы-члена, на тэрыторыі якой знаходзіцца спажывец.
2. Спажывец мае права адмовіцца ад тавару належнай якасці да перадачы тавару або на працягу 14 каляндарных дзён з даты яго перадачы спажыўцу вярнуць тавар з улікам умоў вяртання тавараў, якія ўстанаўліваюцца ў адпаведнасці з падпунктам «е» пункта 1 артыкула 4 гэтага Пагаднення. Дзяржавы-члены могуць устанавіць больш працяглыя тэрміны, на працягу якіх спажывец мае права адмовіцца ад тавару належнай якасці.
3. Пры адмове спажыўца ад тавару належнай якасці прафесійны ўдзельнік электроннага гандлю вяртае яму грашовыя сродкі, выплачаныя спажыўцом па дагаворы, у тэрміны, устаноўленыя ў адпаведнасці з падпунктам «ж» пункта 1артыкула 4 гэтага Пагаднення.
4. Аператар электроннай гандлёвай пляцоўкі садзейнічае ўзаемадзеянню прадаўцоў і спажыўцоў з мэтай дасудовага ўрэгулявання спрэчак паміж імі.
5. Прафесійны ўдзельнік электроннага гандлю самастойна вызначае магчымасць прымянення ў адпаведнасці з патрабаваннямі заканадаўства дзяржавы-члена, на тэрыторыі якой знаходзіцца спажывец, спосабаў аплаты тавару, у тым ліку з выкарыстаннем нацыянальных плацежных сістэм (інструментаў) дзяржаў-членаў.
Артыкул 6
Рэкламныя электронныя паведамленні
У рамках узаемнага электроннага гандлю таварамі:
дапускаецца адпраўленне рэкламных электронных паведамленняў пры ўмове згоды спажыўца на іх атрыманне;
прадастаўляецца магчымасць адмовы спажыўца ад атрымання рэкламных электронных паведамленняў.
Артыкул 7
Даныя, якія выкарыстоўваюцца ў сферы 
ўзаемнага электроннага гандлю таварамі
1. Дзяржавы-члены забяспечваюць прадастаўленне ўдзельнікам электроннага гандлю свабоднага доступу да адкрытых даных, пералік якіх зацвярджаецца Саветам Камісіі.
2. Патрабаванні па абмежаванні або забароне збору, апрацоўкі захоўвання персанальных даных, якія выкарыстоўваюцца ў рамках узаемнага электроннага гандлю таварамі, устанаўліваюцца і прымяняюцца дзяржавай-членам аднолькава як у дачыненні да сваіх удзельнікаў электроннага гандлю, так і ў дачыненні да ўдзельнікаў электроннага гандлю іншых дзяржаў-членаў.
Дзяржавы-члены інфармуюць Камісію аб устанаўленні ўказаных патрабаванняў у тэрмін, прадугледжаны артыкулам 11 гэтага Пагаднення.
3. Прафесійныя ўдзельнікі электроннага гандлю і асобы, якія аказваюць спадарожныя паслугі, маюць права самастойна вызначаць дзяржаву-член, на тэрыторыі якой яны размяшчаюць і захоўваюць даныя сваіх сайтаў, за выключэннем персанальных даных і іншых звестак абмежаванага распаўсюджання, калі іншае не ўстаноўлена заканадаўствам дзяржаў-членаў у дачыненні да сваіх прафесійных удзельнікаў электроннага гандлю і асоб, якія аказваюць спадарожныя паслугі.
Указанае палажэнне не прымяняецца ў выпадку ўстанаўлення дзяржавай-членам патрабаванняў па захоўванні даных сайтаў, якія выкарыстоўваюць даменнае імя гэтай дзяржавы-члена ў сегменце інфармацыйна-тэлекамунікацыйнай сеткі «Інтэрнэт».
Артыкул 8
Электронныя дакументы
1. Саветам Камісіі вызначаецца базавая мадэль электроннага дакументаабароту паміж прафесійнымі ўдзельнікамі электроннага гандлю, а таксама асобамі, якія аказваюць спадарожныя паслугі, з удзелам нацыянальных аператараў электроннага дакументаабароту і давераных трэціх бакоў з мэтай узаемнага прызнання электронных дакументаў і электроннага лічбавага подпісу (электроннага подпісу) у рамках такога дакументаабароту.
Прафесійныя ўдзельнікі электроннага гандлю і асобы, якія аказваюць спадарожныя паслугі, самастойна вызначаюць від дакументаабароту, які прымяняецца (электронны і (або) папяровы), у рамках узаемнага электроннага гандлю таварамі. Пры ажыццяўленні электроннага дакументаабароту выкарыстоўваецца ўказаная базавая мадэль.
2. Рэестр электронных дакументаў, якія прымяняюцца ў дзяржавах-членах, іх структур і фарматаў, а таксама іншыя рэестры, неабходныя для прымянення электроннага дакументаабароту, размяшчаюцца на афіцыйным сайце Саюза ў інфармацыйна-тэлекамунікацыйнай сетцы «Інтэрнэт». Фарміраванне і вядзенне ўказаных рэестраў ажыццяўляюцца ў парадку, які зацвярджаецца Камісіяй.
3. Дзяржава-член пры трансгранічным інфармацыйным узаемадзеянні ўпаўнаважаных органаў з прафесійнымі ўдзельнікамі электроннага гандлю і асобамі, якія аказваюць спадарожныя паслугі, іншай дзяржавы-члена прызнае арыгінальнасць электронных дакументаў, падпісаных электронным лічбавым подпісам (электронным подпісам) у адпаведнасці з заканадаўствам гэтай іншай дзяржавы-члена, у выпадку, калі арыгінальнасць такіх электронных дакументаў пацверджана на падставе інфармацыі, атрыманай ад даверанага трэцяга боку першай дзяржавы-члена, у парадку, які ўстанаўліваецца Камісіяй.
Артыкул 9
Збліжэнне заканадаўства дзяржаў-членаў
На пляцоўцы Камісіі праводзяцца рэгулярныя кансультацыі па пытаннях збліжэння заканадаўства дзяржаў-членаў у сферы ўзаемнага электроннага гандлю таварамі.
Артыкул 10 
Узаемадзеянне ўпаўнаважаных органаў
1. Дзяржавы-члены вызначаюць органы, адказныя за рэалізацыю гэтага Пагаднення і (або) каардынацыю дзейнасці ў сферы ўзаемнага электроннага гандлю таварамі, і паведамляюць аб гэтым Камісіі.
2. Дзяржавы-члены аказваюць адна адной садзейнічанне ў забеспячэнні ўзаемадзеяння паміж упаўнаважанымі органамі па пытаннях, якія рэгулююцца гэтым Пагадненнем.
Для прадухілення парушэнняў у сферы ўзаемнага электроннага гандлю таварамі і забеспячэння эфектыўнасці ўзаемадзеяння, у тым ліку з мэтай абмену інфармацыяй, упаўнаважаныя органы могуць заключаць двухбаковыя і шматбаковыя пагадненні.
3. Узаемадзеянне ўпаўнаважаных органаў уключае ў сябе: а) аператыўны абмен інфармацыяй;
б) стварэнне механізма папярэджання парушэнняў правоў і законных інтарэсаў удзельнікаў электроннага гандлю;
в) правядзенне кансультацый і сумеснае абмеркаванне праблемных пытанняў і сітуацый у сферы абароны правоў спажыўцоў.
4. Упаўнаважаныя органы адной дзяржавы-члена інфармуюць у найкарацейшыя тэрміны ўпаўнаважаныя органы іншых дзяржаў-членаў і Камісію аб дзеяннях любога з удзельнікаў электроннага гандлю, што сталі вядомымі, здольных прычыніць страту здароўю або бяспецы людзей, жывёл, раслін або навакольнага асяроддзя на тэрыторыі гэтай дзяржавы-члена або на тэрыторыях іншых дзяржаў-членаў.
Артыкул 11 
Паведамленні
1. Упаўнаважаныя органы накіроўваюць у Камісію копіі нарматыўных прававых актаў на рускай мове (з перакладам на рускую мову), якія рэгулююць пытанні ўзаемнага электроннага гандлю таварамі, не пазней за 10 каляндарных дзён з даты іх прыняцця.
2. Камісія размяшчае атрыманыя копіі нарматыўных прававых актаў на афіцыйным сайце Саюза ў інфармацыйна-тэлекамунікацыйнай сетцы «Інтэрнэт».
Артыкул 12 
Вырашэнне спрэчак
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам.
Артыкул 13
Унясенне змяненняў у Пагадненне
У гэта Пагадненне па ўзаемнай згодзе дзяржаў-членаў могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 14 
Заключныя палажэнні
1. Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
2. Гэта Пагадненне ўступае ў сілу па сканчэнні 180 дзён з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для яго ўступлення ў сілу.

Аформлена ў горадзе Чалпон-Аце «7» жніўня2026 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

